Ef gullið sem vitringarnir þrír gáfu Jesú Kristi hefði verið sett í banka , hversu mikils virði væri það í dag ? Ýmis vandkvæði eru á að svara þessari spurningu . Einn vandinn liggur í því að ekki er ljóst hve mikið gull vitringarnir þrír færðu Jesú . Annar vandi liggur í því að ekki er augljóst hvaða vexti ætti að miða við til að reikna út hvernig gullið hefði ávaxtast í 2000 ár . Engu að síður er vandalaust að leika sér með tölur . Útkoman verður þá alltaf sú að litlu skiptir hve lítið hefði verið lagt til hliðar fyrir 2000 árum og hve lágir vextir hefðu verið , hefðu þeir á annað borð verið jákvæðir ; innstæðan væri núna orðin óheyrilega há upphæð . Skýringin er einfaldlega sú að uppsafnaðir vextir á 2000 árum verða alltaf mjög háir í hlutfalli við upphaflegu töluna . Upphæð sem liggur á reikningi sem ber fasta ( og jákvæða ) vexti , hækkar samkvæmt svokölluðum veldisvexti og á 2000 árum skilar það alltaf mikilli hækkun , nema vextirnir séu hverfandi , það er að segja nálægt núlli . Gullforði í banka , ekki þó í eigu Jesú Krists . Svo að dæmi sé tekið þá verður ein króna sem ávöxtuð er með 1% vöxtum að 440 milljónum króna á 2000 árum . Ef vextirnir eru 2% verður krónan að um 160 milljónum milljarða króna eða nánar tiltekið 158.614.732.760.369.000 krónum . Þjóðarframleiðsla Íslendinga er um 800 milljarðar króna á ári svo að þetta er um 200 - þúsundföld sú upphæð . Þess má einnig geta að talið er líklegt að silfurpeningarnir sem Júdas fékk fyrir svik sín hafi vegið rúm 14 grömm hver . Peningarnir voru 30 og hafa því vegið samtals rúm 400 grömm . Hefði það magn vaxið um 1% á ári í 2000 ár væri það nú hátt í 200 þúsund tonn . Það er álíka mikið og allur þorskafli Íslendinga árið 2002 . Hefði vöxturinn verið 2% á ári væri silfrið nú hátt í 70 þúsund milljarðar tonna . Ef vextirnir hefðu verið 3% væri silfrið orðið þyngra en jörðin öll .